**Personer med utviklingshemming må få likeverdig rett til opplæring**

I dag opplever elever med utviklingshemming en gjennomgående diskriminering, ekskludering, manglende vitnemål, manglende undervisning med pedagog, manglende yrkesopplæring og manglende rett til høyere utdanning. CRPD artikkel 24 er tydelig på at partene skal sikre et inkluderende utdanningssystem på alle nivå. Landsmøte i Norsk Forbund for Utviklingshemmede (NFU) krever at:

* elever med utviklingshemming får systematisk språktrening som sikrer lik tilgang til undervisning.
* retten til individuelt tilrettelagt undervisning og vurdering blir en realitet. Herunder tilrettelagt undervisningsmateriell og lærebøker.
* undervisning blir gitt av pedagog.
* skoleledere på alle nivåer må jobbe for holdningsendringer knyttet til forventninger og ambisjoner for elever med utviklingshemming.
* foreldrenes kompetanse må anerkjennes i likeverdig skole-hjem samarbeid.
* elever med utviklingshemming får tilgang til karriereveiledning og yrkesopplæring som kvalifiserer til lønnet arbeid.
* lettlest må bli standard som språkalternativ på nasjonale prøver og eksamen.